Врз основа на член 100 став 5 од Законот за здравствената заштита („Службен весник на Република Македонија“ бр. 43/12, 145/12, 87/13, 164/13, 39/14, 43/14, 132/14, 188/14 и 10/15) и член 32 ставови 1, 2, 4 и 5 од Законот за установите („Службен весник на Република Македонија“ бр. 32/05, 120/05 и 51/11 ), Управниот одбор на Јавната здравствена установа \_\_\_\_\_\_\_\_\_\_\_\_\_\_\_\_\_\_\_\_\_\_, на седницата одржана на \_\_\_\_\_\_\_\_\_\_\_\_\_\_ година, донесе

#### С Т А Т У Т

**НА ЈАВНАТА ЗДРАВСТВЕНА УСТАНОВА СПЕЦИЈАЛИЗИРАНА БОЛНИЦА „\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_“ - \_\_\_\_\_\_\_\_\_\_\_\_\_\_\_\_**

**I. ОПШТИ ОДРЕДБИ**

**Член 1**

Со овој статут се уредуваат: називот и седиштето на установата, организацијата и начинот на вршење на дејноста, застапувањето и претставувањето, управувањето, работоводењето, надзорот, правата и обврските на корисниците на здравствената заштита, здравствената заштита во услови на вонредни и кризни состојби и во услови на штрајк, јавноста во работата и информирањето и постапката за донесување на статут и другите општи акти.

**Член 2**

Јавната здравствена установа Специјализирана болница „\_\_\_\_\_\_\_\_\_\_\_\_\_\_\_\_“ - \_\_\_\_\_ (во натамошниот текст: Специјализирана болница) е јавна здравствена установа со права, обврски и одговорности утврдени со закон, колективен договор, овој статут и други општи акти.

Специјализираната болница има својство на правно лице запишано во Централниот регистар на Република Македонија.

**Член 3**

Специјализираната болница работи самостојно во свое име и за своја сметка и во правниот промет со трети лица одговара со сите свои средства со кои располага.

**Член 4**

Основач на Специјализираната болница е Владата на Република Македонија.

**II. НАЗИВ И СЕДИШТЕ**

**Член 5**

Називот на здравствената установа го содржи името на: Република Македонија, Јавна здравствена установа Специјализирана болница „\_\_\_\_\_\_\_\_\_\_\_\_\_\_\_\_“ - \_\_\_\_\_.

Скратениот назив на Специјализираната болница е: \_\_\_\_\_\_\_\_\_\_\_\_\_\_\_\_\_\_\_.

Седиштето на Специјализираната болница е во \_\_\_\_\_\_\_\_\_\_\_\_\_\_\_\_\_ул\_\_\_\_\_\_\_\_\_\_\_\_ бр.\_\_\_\_\_\_\_\_.

**Член 6**

Специјализираната болница може да го промени видот, називот и седиштето, како и да изврши статусни измени (спојување, припојување, поделба или издвојување) само по претходна одлука на основачот, а согласно мрежата на здравствени установи.

**Член 7**

Специјализираната болница има свој печат и штембил.

Печатот има тркалезна форма со пречник од 3 см. и во него е напишан текстот: Јавна здравствена установа Специјализирана болница „\_\_\_\_\_\_\_\_\_\_\_\_\_\_\_\_“ - \_\_\_\_\_, а во средината е грбот на Република Македонија.

Специјализираната болница може да има повеќе печати со иста содржина, кои се нумерирани.

Штембилот има правоаголна форма со димензии 5 см.во должина и 2 см. во ширина, во кој покрај место за бројот и датумот е запишано: Јавна здравствена установа Специјализираната болница „\_\_\_\_\_\_\_\_\_\_\_\_\_\_\_\_“ - \_\_\_\_\_.

Начинот на употребата, ракувањето и чувањето на печатот и штембилот се уредува со општ акт.

Специјализираната болница има своја трансакциска сметка.

**III. ЗАСТАПУВАЊЕ И ПРЕТСТАВУВАЊЕ**

**Член 8**

Специјализираната болница ја застапува и претставува директорот.

Директорот е одговорен за законитоста во работењето на Специјализираната болница и за обврските што се преземаат во правниот промет.

Директорот со писмено овластување може да овласти вработено лице во Специјализираната болница за вршење на определени работи од надлежност на директорот поврзани со застапувањето и/или претставувањето на Специјализираната болница во негово отсуство.

**IV. ДЕЈНОСТ НА СПЕЦИЈАЛИЗИРАНАТА БОЛНИЦА**

**Член 9**

Специјализираната болница спроведува болничка здравствена дејност и специјалистичко - консултативна здравствена дејност за \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Напомена: Се наведуваат видовите на болести или возрасни групи на население за кои се врши здравствена дејност)*

Специјализираната болница врши дејност на интензивна нега и терапија, анестезиолошка дејност, дејност на итна медицинска помош, дејност на лабораториска медицина, радиодијагностичка и други дејности во обем кој е потребен за вршење на дијагностичка дејност, дејност на нега и терапевтска дејност во рамките на вршењето на болничката здравствена дејност и специјалистичко - консултативна здравствена дејност, како и обезбедување со лекови на болнички третираните пациенти.

*(Напомена: При подготовка на ставот 2 - Соодветно и во зависност од видот на здравствената дејност што се врши во Болницата)*

Специјализираната болница спроведува специјалистичко - консултативна здравствена заштита на секундарно ниво за видовите здравствена дејност за кои врши болничка здравствена дејност, која опфаќа:

* амбулантски прегледи со упат од избраниот лекар или друг лекар специјалист,
* здравствени третмани кои се вршат на секундарно ниво и
* дејност на дневна болница за одделени заболувања кога не е неопходно сместување во болницата.

На болните сместени во Специјализираната болница им се обезбедува стандардна болничка исхрана во зависност од здравствената состојба на пациентите-корисници на болничките услуги.

Дијагностицирањето, лекувањето, сместувањето и рехабилитацијата на пациентите се врши согласно стручните упатства на медицина заснована на докази во стандардни болнички услови, со обезбедување на постојан специјалистички надзор, примање и згрижување на итни медицински случаи, според потребата обезбедување конзилијарна медицинска помош, со учество во спроведувањето на посебни програми за спречување, сузбивање и рано откривање на заболувањата и повредите, давање упатства за домашно лекување, со обезбедување на совети и здравствено воспитување за здрави стилови на живеење на пациентите, преку соработка и стручни упатства на избраните лекари за натамошниот третман на пациентите по завршено болничко лекување и со соработка со другите здравствени установи на секундарно ниво.

Специјализираната болница може да ја измени и прошири дејноста само во согласност со основачот.

**Член 10**

Специјализираната болница ја врши здравствената дејност во мрежата на здравствени установи, согласно со стручни упатства за медицина заснована на докази и протоколи утврдени од министерот за здравство согласно Законот за здравствената заштита, овој статут и други прописи.

Специјализираната болница, во рамките на дејноста што ја врши во мрежата, укажува здравствени услуги за осигурените лица согласно Законот за здравственото осигурување под услови и начин утврдени со прописите од здравствената заштита и здравственото осигурување.

Специјализираната болница може да укажува здравствени услуги и на пациенти кои здравствените услуги ги плаѓаат со лични средства доколку ги исполни условите утврдени со Законот за здравствената заштита.

**V. ВНАТРЕШНА ОРГАНИЗАЦИЈА НА СПЕЦИЈАЛИЗИРАНАТА БОЛНИЦА**

**Член 11**

Оргaнизацијата на работата на Специјализираната болница се заснова врз начелата на достапност, рационалност, ефикасност и континуираност на здравствената заштита.

Во Специјализираната болница согласно со начелата од став 1 на овој член се организираат внатрешни организациони единици кои преставуваат организационо-техничка целина за вршење на дејностите од член 9 на овој статут и тоа :

* оддел за ..............
* одделение за .........,
* отсек за ,

*(се наведуваат ВОЕ согласно Правилникот за делокругот на работа на внатрешните организациони единици и минималниот број извршители по внатрешни организациони единици во здравствените установи*)

* болничка аптека.

За вршење на правни, сметководствено-финансиски, административно -стручни и општи работи во Специјализираната болница се организираат внатрешни организациони единици согласно прописите за административни службеници и вработените во јавниот сектор.

Работата во Специјализираната болница се организира и тоа:

* во специјалистичко-консултативната здравствена дејност со организирање на работата во една или две смени и со прилагодување на работното време, а во согласност со потребите на населението и
* во болничката здравствена дејност со организирање во една или повеќе смени и посебни услови на работа (дежурство и постојана приправност), а во согласност со потребите на населението при што треба да се обезбеди континуирано вршење на здравствената дејност во текот на 24 часа, седум дена во неделата во текот на годината.

*(се наведува организацијата на работата)*

**Член 12**

Делокругот на работа на внатрешните организациони единици и систематизација на работните места на Специјализираната болница се уредува со општ акт за внатрешна организација и систематизација на работните места согласно со член 11 од овој статут.

**Член 13**

Во Специјализираната болница, се имплементира Националниот систем за електронско закажување на интервенции и прегледи „Мој термин“ заради креирање на термините (време за прием) за преглед на пациенти и за вршење на прегледи на пациентите врз основа на добиениот Е-упат.

**Член 14**

Во Специјализираната болница на видно место се истакнува Протоколот за хоспитална култура заради запознавање на вработените со принципите на постапување и однесување содржани во Протоколот.

**VI. УПРАВУВАЊЕ**

**Член 15**

Со Специјализираната болница управува Управен одбор.

Управниот одбор го сочинуваат пет члена од кои двајца претставници од редот на стручните и компетентни лица во Специјализираната болница кои ги избира стручниот орган и тројца претставници на основачот.

**Член 16**

За член на управен одбор може да биде именувано лице кое има најмалку високо образование и има најмалку пет години работно искуство во областа на здравството, економијата или правото.

За член на управниот одбор не може да биде именувано лице кое покрај во случаевите утврдени со Законот за установите, е вработено или поседува акции во правни лица кои вршат производство или промет со лекови, медицински помагала, односно медицинска опрема, блиско лице на член на управен одбор и во други случаи утврдени со прописите од областа на спречувањето на судирот на интереси.

За член на управниот одбор не може да биде избран директорот.

**Член 17**

Член на управен одбор на Специјализираната болница и директорот не може да имаат лично, преку трето лице или по било која основа интереси во Специјализираната болница, кои можат да имаат какво било влијание на неговaта независност и непристрасност во раководењето, односно управувањето во установата**.**

Секој член на органот на управување, односно директорот на Специјализираната болница, се должни да го предупредат основачот на постоењето на ваков интерес кај членовите на органот на управување, односно кај директорот.

**Член 18**

Управниот одбор на Специјализираната болница ги врши следните работи:

* донесува статут и други општи акти на Специјализираната болница и го следи нивното извршување,
* донесува финансиски план и го разгледува и утврдува буџетот на Специјализираната болница, на предлог на директорот,
* ја разгледува и усвојува завршната сметка,
* донесува Програма за работа и за инвестициони вложувања врз основа на утврдени здравствени приоритети,
* ги разгледува договорите со Фондот за здравственото осигурување на Македонија, за видот, обемот, квалитетот и роковите за остварувања на здравствената заштита на населението,
* го усвојува годишниот извештај за работа на Специјализираната болница,
* распишува конкурс за директор на Специјализираната болница,
* донесува одлука за промена на дејноста и за другите статусни измени (поделба, издвојување, спојување и припојување), со претходна согласност на основачот ,
* формира постојани и повремени комисии ,
* донесува одлука за висината на трошоците за полагање на стручните испити на здравствените работници со завршено средно, више и високо стручно образование,
* одобрува службени патувања во странство и го определува времетраењето на патувањето,
* донесува четиригодишна програма за стручно усовршување во која се содржани и потребите од специјалистички и субспецијалистички кадри за секоја година посебно, согласно програмата за потребата од специјалистички кадри донесена од министерот за здравство.
* донесува одлука за упатување на специјализација и субспецијализација и на друга едукација на вработените,
* донесува План за јавни набавки,
* одлучува за евентуалниот вишок на приходи над расходите кој Специјализираната болница ги остварил со вршење на дејноста на пациенти кои услугите ги плаќаат со лични средства да се намени за развој на здравствените услуги и здравствената дејност,
* донесува годишна програма за следење и унапредување на квалитетот на здравствената заштита на Специјализираната болница,
* услојува годишен извештај за спроведување на активностите утврдени со програмата за следење и унапредување на квалитетот на здравствената заштита,
* врши и други работи утврдени со закон, колективен договор и овој статут.

**Член 19**

Членовите на управниот одбор на првата седница избираат претседател и заменик претседател на управниот одбор, со мнозинство на гласови од вкупниот број членови на управниот одбор.

**Член 20**

Мандатот на членовите на управниот одбор трае четири години, со можност за повторен избор .

**Член 21**

Членот на управниот одбор на Специјализираната болница може да се разреши пред истекот на времето за кое е именуван во следните случаи:

* ако престанал основот врз кој е именуван;
* отсуствува од седниците на управниот одбор неоправдано најмалку два пати годишно;
* дополнително се утврди дека е блиско лице на член на управен одбор, како и во други случаи утврдени со прописите од областа на спречувањето на судирот на интереси;
* дополнително се утврди дека има лично, преку трето лице или по која било основа, интереси кои можат да имаат какво било влијание на неговата независност и непристрасност;
* несовесно или неефикасно ги извршува обврските во управниот одбор и
* работи спротивно на одредбите од овој закон.

На членот на управен одбор на Специјализираната болница му престанува мандатот пред истекот на времето за кое е именуван:

* на негово барање и
* ако настане трајна или привремена неспособност за непречено вршење на функцијата или во случај на смрт.

**Член 22**

Управниот одбор на Специјализираната болница работи и одлучува на седници на кои се води записник.

Работата на управниот одбор е јавна.

Седницата ја свикува претседателот на управниот одбор по потреба, а задолжително кога тоа го бара директорот или стручниот колегиум на Специјализираната болница или 10% од вработените.

**Член 23**

Управниот одбор одлуките ги донесува со мнозинство на гласови од вкупниот број на членови, а за работите од јавен интерес одлучува со мнозинство гласови на претставниците на основачот и тоа:

* донесување на статут,
* донесување на одлука за промени видот, називот и седиштето, како и да изврши статусни измени (спојување, припојување, поделба или издвојување),
* донесување на програма за работа и финансиски план,
* усвојување на завршната сметка и
* усвојување на извештајот за работа.

**Член 24**

Директорот на Специјализираната болница има право и должност да учествува во работата на управниот одбор, во подготвувањето на седниците на управниот одбор, да укажува на законитоста и одлучувањето на управниот одбор, без право на одлучување.

**Член 25**

Со Деловникот за работа што го донесува управниот одбор, поблиску се уредува начинот на неговата работа.

**VII. ДИРЕКТОР**

**Член 26**

Работоводниот орган на Специјализираната болница (во натамошниот текст: директор) го организира и раководи процесот на трудот, го води работењето на Специјализираната болница, самостојно донесува одлуки во рамките на своите надлежности, го претставува и застапува Специјализираната болница спрема трети лица и е одговорен за законитоста на работењето на Специјализираната болница. За директор на Специјализираната болница се именува лице кое ги исполнува условите утврдени во Законот за здравствената заштита .

**Член 27**

Директорот на Специјализираната болница се именува врз основа на јавен конкурс кој го распишува управниот одбор.

Директорот го именува, односно разрешува министерот за здравство.

Мандатот на директорот трае четири години.

**Член 28**

Конкурсот за именување на директор го распишува управниот одбор на Специјализираната болница три месеци пред истекот на мандатот на постојниот директор.

Конкурсот се објавува во три дневни весници кои се издаваат на целата територија на Република Македонија од кои еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

Рокот за пријавување на конкурсот трае 15 дена.

Во конкурсот се наведуваат условите што треба да ги исполнуваат кандидатите и документите кои што треба да ги достават.

**Член 29**

Конкурсот за именување на директор го спроведува Конкурсна комисија составена од три члена која ја избира управниот одбор од редот на вработените во Специјализираната болница.

Конкурсната комисија е должна во рок од осум дена од денот на истекот за поднесување на пријавите по конкурсот, пријавите со целокупната документација да ги достави до Министерството за здравство.

**Член 30**

Директорот на Специјализираната болница ги врши следните работи:

* ја организира и раководи со работата на Специјализираната болница,
* самостојно донесува одлуки,
* ја застапува и претставува Специјализираната болница пред трети лица,
* одговорен е за законитоста во работењето,
* ја предлага Програмата за работа и Планот за развој и превзема мерки за нивно спроведување,
* го предлага делокругот на работа на организационите единици на Специјализираната болница и систематизацијата на работните места,
* ги извршува одлуките на управниот одбор,
* донесува годишен план за вработување на давателите на јавните услуги во областа на здравството, административните службеници и на помошно - техничките лица, согласно со Законот за вработените во јавниот сектор,
* врши контрола на почитувањето на работното време од страна на вработените во Специјализираната согласно евиденциите за работното време,
* врши контрола на евиденцијата за вршењето работата подолго од работното време, за здравствените работници и здравствените соработници кои дале согласност,
* обезбедува да бидат креирани најмалку онолку термини колку што секој здравствен работник извршил интервенции или прегледи на пациенти во предходниот месец,
* се грижи да бидат обезбедени доволен број на термини за интервенции и прегледи на пациенти во Националниот систем за електронско закажување на интервенции и прегледи „Мој термин“,
* ги именува и разрешува работниците со посебни овластувања и одговорности, именува и разрешува членови на комисии за јавни набавки,
* одлучува за приемот на работници и за распоредувањето на работниците на одредени работни места,
* поднесува шест месечни извешти за резултатите од работењето на Специјализираната болница,
* учествува во работата на управниот одбор без право на одлучување,
* одобрува службени патувања во земјата и го определува времетраењето на патувањето,
* издава наредби за почитување на куќниот ред,
* организира и врши контрола на користењето и одржувањето на основните средства, а особено на медицинската опрема,
* ја организира и води работата во услови на вонредна состојба, кризна состојба и во услови на штрајк,
* склучува договори за извршување на здравствени услуги со Фондот за здравствено осигурување на Македонија, со кој се уредува видот, обемот, квалитетот и роковите за остварување на здравствената заштита, начинот на пресметување и плакање на здравствени услуги, причините и условите под кои може да се раскине договорот;
* предлага членови за формирање на Комисии пред кои здравствените работници со завршено средно, више и високо стручно образование треба да го полагаат стручниот испит
* донесува решенија за изрекување на дисциплински мерки за дисциплинска неуредност против здравствениот работник, односно здравствениот соработник по претходен писмен извештај од непосредно претпоставениот здравствен работник, односно здравствен соработник, а за очигледна дисциплинска неуредност изрекува дисциплинска мерка без претходен писмен извештај,
* формира комисија за водење на дисциплинска постапка за дисциплински престап,
* донесува решение за изрекување на дисциплинска мерка за дисциплински престап, на здравствени работници, односно здравствени соработници,
* донесува решение за времено отстранување од Специјализираната болница на здравствени работници, односно здравствени соработници,
* формира комисија за утврдување на материјална одговорност на здравствени работници, односно здравствени соработници, и донесува решение за надомест на штета,
* склучува договор со специјализантот на кого му е одобрена специјализација за уредување на меѓусебните права и обврски во однос на реализацијата на специјализацијата,
* обезбедува непречено функционирање на Националниот систем за електронско закажување на интервенции и прегледи „Мој термин“
* постапува по усни и писмени поплаки поднесени од пациенти согласно Законот за заштита на правата на пациентите и ги разгледува приговорите од корисниците на здравствената заштита за укажаната здравствена заштита,
* одлучува за правата и обврските кои произлегуваат од работниот однос на вработените во Специјализираната болница.
* се грижи за редовна снабденост на Специјализираната болница со потрошни материјали,
* се грижи за наплата на сопствените приходи на Специјализираната болница,
* врши контрола на наплата на учеството на осигурениците со лични средства во цената на здравствените услуги во Специјализираната болница,
* се грижи за спроведување на Протоколот за хоспитална култура и
* врши и други работи предвидени со закон, колективниот договор, овој статут и другите општи акти на Специјализираната болница.

Правата и обврските меѓу директорот и работодавачот се уредуваат со менаџерски договор кој особено содржи показатели на успешност кои директорот треба да ги оствари.

**Член 31**

Во извршувањето на работите од својата надлежност директорот донесува: наредби, упатства, решенија, налози и други поединечни акти.

**Член 32**

Директорот на Специјализираната болница е должен на секои шест месеци да доставува извештај за работата до министерот за здравство, во кој особено е должен да достави податоци за извршениот вид и обем на здравствени услуги и за финансиското работење на Специјализираната болница.

Ако од извештајот за работа се утврдат недостатоци или загуби во финансиското работење директорот е должен истите да ги отстрани во наредните шест месеца.

Ако и по истекот на наредните шест месеца директорот не ги отстрани утврдените недостатоци и во тој период повторно има недостатоци и/или загуби во финансиското работење, министерот за здравство ќе го разреши директорот и ќе именува вршител на должноста директор, до именување на директор по распишан конкурс, но не подолго од шест месеца.

Ако директорот не спроведе постапка за јавна набавка на лекови, потрошен медицински материјали и медицински помагала и/или не ги спроведува прописите кои се однесуваат на санитарно - хигиенските услови во здравствените установи ќе се постапи согласно член 110 од Законот за здравствената заштита.

**Член 33**

Директорот на Специјализираната болница може да биде разрешен од министерот за здравство пред истекот на времето за кое е именуван во случаи утврдени со закон.

**Член 34**

Директорот доколку утврди неправилности во укажувањето на здравствената заштита во Специјализираната болница должен е да превземе мерки за отстранување на тие неправилности, а по потреба може да формира и стручна комисија за разгледување на одреден случај.

**VIII. СТРУЧЕН ОРГАН**

**Член 35**

Специјализираната болница има Стручен колегиум кој е стручен орган на Специјализираната болница.

Стручниот колегиум го сочинуваат :

* Директорот,
* Раководителите на внатрешните организациони единици и
* Главната медицинска сестра.

Во работата на Стручниот колегиум, кога се расправа за работи кои се однесуваат на вршењето на немедицинската дејност, можат да учествуваат и други лица вработени во Специјализираната болница, определени од директорот.

**Член 36**

Стручниот колегиум ги врши следните работи:

* се грижи за стручната работа на Специјализираната болница,
* одлучува за стручни прашања во рамките на овластувањата утврдени со закон, колективен договор, овој статут и другите општи акти на Специјализираната болница,
* дава мислење на Програмата за работа,
* дава мислење и предлози на директорот во поглед на организацијата на работата од аспект на вршењето на стручната работа и условите за работа и развој на дејноста,
* утврдува потреба за упатување на специјализација, субспецијализација и стручно усовршување - едукација на високостручни работници доколку со закон не е поинаку уредено,
* ги предлага на директорот потребите за набавка на лекови, медицински помагала и друг потрошен материјал кои се потребни за вршење на здравствената дејност на Специјализираната болница согласно со програмата за работа,
* го разгледува предлог статутот и предлозите на другите општи акти,
* донесува Деловник за работа,
* предлага на директорот членови за Комисии за полагање на стручни испити на здравствени работници со средно, више и високо стручно образовани,
* изготвува предлог на годишна програма за следење и унапредување на квалитетот на работата на Специјализираната болница и истата ја доставува до управниот одбор на усвојување најдоцна до 30 ноември од тековната за наредната година,
* изготвува мислење врз основа на анализа на медицинската документација за причините на смртта на секој пациент кој умрел во Специјализираната болница и
* врши и други работи утврдени со закон, овој статут и општите акти.

**Член 37**

Стручниот колегиум работи на седници кои ги свикува директорот или по барање на некој од членовите на стручниот колегиум на Специјализираната болница.

Начинот на работата на стручниот колегиум се уредува со Деловник за работа.

**IX. ЛЕКАРСКИ КОЛЕГИУМ, КОМИСИИ И ДРУГИ РАБОТНИ ТЕЛА**

**Член 38**

Со цел за унапредување на вештините и знаењата на докторите на медицина, специјалистите и супспецијалистите преку размена на искуства и мислења за конкретни случаи, во секој оддел/одделение на Специјализираната болница најмалку еднаш неделно се одржува наменски лекарски колегиум на кој задолжително присуствуваат сите доктори на медицина, специјалистите, односно супспецијалистите вработени во Специјализираната болница како и други лица кои ќе ги одреди директорот на здравствената установа.

На лекарските колегиуми задолжително се претставуваат и разгледуваат конкретните случаи со компликации, посложените случаи кои биле третирани во претходниот период, новите методи во давањето на здравствени услуги, како и други случаи за кои лекарскиот колегиум ќе оцени дека можат да придонесат за унапредување на вештините и знаењата на докторите на медицина, а неизнесувањето на случаите на компликации или необразложувањето на новите методи во давањето на здравствени услуги од страна на присутните на лекарскиот колегиум претставува дисциплински престап. По барање на докторот на медицина, докторот на медицина кој го упатува пациентот или избран лекар на лекарски колегиум се разгледува и секој случај што тој смета дека е специфичен или има потреба да биде разгледан.

Лекарските колегиуми ги свикува и со нивната работа раководи раководителот на оддело/одделението. За одржаните лекарски колегиуми се води записник во писмена форма.

Покрај лекарските колегиуми од ставот (1) на овој член, во одделите/одделенијата на Специјализираната болница секојдневно, во текот на утринските часови во работните денови се одржуваат состаноци на кои се презентираат и разгледуваат случаите кои се закажани за тој ден или за следниот ден и на кој присуствуваат сите доктори на медицина, специјалисти и супспецијалисти вработени во здравствената установа.

Управниот одбор на Специјализираната болница за проучување на стручни и други прашања може да формира постојани и повремени комисии и други работни тела.

Мандатот на членовите на постојаните комисии трае додека трае мандатот на членовите на Управниот одбор.

Со деловникот за работа што го донесуваат комисиите, поблиску се утврдува начинот на нивната работа.

Надлежноста, составот, начинот на работата и другите прашања поврзани со работа на комисиите и работните тела се уредуваат со актот за нивното формирање.

**Член 39**

Во Специјализираната болница, се формираат внатрешни тела како постојани комисии и тоа:

1. Комисија за квалитет и
2. Комисија за етички прашања која расправа за прашања на медицинската етика.

Комисијата од став 1 точка 1) од овој член се формира заради следење и унапредување на квалитетот на здравствена заштита преку следење на индикаторите за квалитетзаради зголемување на можностите за најповолен исход на лекување и намалување на ризиците од несакани последици по здравјето и здравствената состојба на пациентите и е составена од пет члена од кои три се здравствени работници со високо образование, еден е здравствен работник со средна, виша или висока стручна подготовка, а еден е претставник од здруженијата на пациенти

Комисијата од став 1 точка 2) од овој член, се формира заради разгледување на етички прашања кои произлегуваат од вршење на дејноста на Специјализираната болница, а се поврзани со медицинската етика и деонтологија и се состои од три члена: претстедател и два члена кои се избираат од редот на стручните и компентентни здравствени работници.

Членовите на комисиите имаат еднаков број на заменици кои ги исполнуваат истите услови како и членовите на комисиите .

Членовите на комисијата од став 1 точка 1) на овој член со високо образование се избираат од следните дејности:

* три доктори специјалисти од дејностите што ги врши Специјализираната болница,,
* еден здравствен работник со средна, виша или високо стручна подготовка, како и
* еден претставник од здруженијата на пациенти.

Комисија за квалитет ги врши следните работи:

* собира, обработува и чува податоци поврзани со индикатори за квалитет,
* учествува во надворешното следење на квалитетот,
* спроведува активности во врска со подготовка на постапката за акредитација и
* соработува со Агенцијата за квалитет и акредитација на здравствените установи во спроведување на програмата за следење и унапредување на квалитетот на здравствената дејност.

**Член 40**

Постојаните и повремените комисии за својата работа му одговараат на Управниот одбор, односно директорот и поднесуваат извештај најмалку еднаш годишно или по завршената работа.

Повремените комисии се формираат по потреба.

**Х. ПРАВА И ДОЛЖНОСТИ НА ПАЦИЕНТИТЕ**

**- КОРИСНИЦИ НА ЗДРАВСТВЕНИ УСЛУГИ**

**Член 41**

##### Пациентите-корисници на здравствените услуги во Специјализираната болница имаат права уредени со прописите за здравствената заштита, здравственото осигурување, заштита на правата на пациентите и други прописи од областа на здравството.

Специјализираната болница при укажување на здравствена заштита на пациентите во целост ги применува одредбите на Законот за здравствената заштита, Законот за здравствено осигурување, Законот за заштита на правата на пациентите и другите подзаконски акти донесени врз основа на овие закони.

**Член 42**

Пациентите - корисници на здравствените услуги во Специјализираната болница имаат обврска да го почитуваат кукниот ред на Специјализираната болница, да ги почитуваат советите и инструкциите на здравствените работници и на другите вработени во Специјализираната болница како и други обврски уредени со Законот за заштита на правата на пациентите.

Корисниците на здравствените услуги имаат право на приговор / поплака до директорот во врска со остварувањето на правата од здравствената заштита и здравственото осигурување.

Специјализираната болница во грижата за остварувањето на заштитата на правата на пациентите обезбедува правна помош и правни совети преку советник за заштита на правата на пациентите.

**Член 43**

Специјализираната болница е должна да се грижи за заштитата на правата на пациентите и да дава правни совети и правна помош на пациентите во однос на остварувањето на заштита на нивните права согласно со Законот за заштита на правата на пациентите.

**XI. ПРАВА И ОБВРСКИ НА ВРАБОТЕНИТЕ ВО ВРШЕЊЕТО НА ДЕЈНОСТА НА СПЕЦИЈАЛИЗИРАНАТА БОЛНИЦА**

**Член 44**

Специјализираната болница во рамките на својата дејност е должна да го прими пациентот - корисникот и да му ја укаже потребната здравствена услуга.

При укажување на здравствената заштита здравствените работници и здравствените соработници се должни својата работа да ја вршат совесно, стручно, ефикасно, уредно, непристрасно, да не се раководат од свои лични финансиски интереси, да не ги злоупотребуваат овластувањата и статусот што го имаат како здравствен работник односно здравствениот соработник, и да го штитат личниот углед и угледот на установата во која се вработени.

Здравствените работници и здравствените соработници се должни да го почитуваат единствениот систем за закажување на здравствени услуги „Мој термин“ и принципите на постапување и однесување содржани во Протоколот за хоспитална култура.

При укажување на здравствената заштита, здравствените работници и здравствените соработници се должни да се грижат за корисниците на кои им се укажува здравствена заштита, да го почитуваат нивното достоинство, да се придржуваат на медицинската етика и медицинската доктрина и да ја чуваат професионалната тајна, како и да ги почитуваат и другите права на пациентите и исполнуваат обврските уредени со Законот за заштита на правата на пациентите.

На водењето, чувањето, собирањето и располагањето со медицинската документација се применуваат одредбите од прописите од областа на евиденциите од областа на здравството, заштитата на правата на пациентите и заштитата на личните податоци.

Здравствените работници и здравствените соработници имаат права и должности уредени и со други закони.

**Член 45**

Вработените во Специјализираната болница кои користат медицинска документација се должни да ги чуваат податоците од документацијата како професионална тајна, како и да ги почитуваат и другите права на пациентите уредени со Законот за заштита на правата на пациентите.

Професионалната тајна се должни да ја чуваат и сите други лица кои за време на вршењето на својата должност ќе дознаат податоци за здравствената состојба на пациентот.

**XII.НАДЗОР НАД РАБОТАТА НА СПЕЦИЈАЛИЗИРАНАТА БОЛНИЦА**

**Член 46**

Надзор над законитоста на работата, надзорот над стручната работа и инспекциски надзор во Специјализираната болница се врши согласно Законот за здравствената заштита.

Специјализираната болница организира вршење на внатрешен надзор над стручната работа на своите здравствени работници и здравствени соработници на начин утврден со општ акт, согласно Законот за здравствената заштита.

**XIII. ОДГОВОРНОСТ НА СПЕЦИЈАЛИЗИРАНАТА БОЛНИЦА**

**Член 47**

ВоСпецијализираната болница вработените здравствени работници и здравствени соработници, доколку се утврди во одредена постапка, одговараат за штетата што во вршењето на дејноста од јавен интерес ќе им ја причинат на корисниците на здравствените услуги, ако се утврди дека штетата е направена намерно или од нестручно работење.

Ако здравствениот работник, односно здравствениот соработник претрпи штета на работа или во врска со работата, Специјализираната болница е должна да му ја надомести штетата согласно со закон.

**XIV. СРЕДСТВА ЗА РАБОТА НА СПЕЦИЈАЛИЗИРАНАТА БОЛНИЦА**

**Член 48**

Специјализираната болница стекнува средства за работа:

* со плаќања за извршените здравствени услуги, односно од програмите на здравствени услуги врз основа на договор со Фондот,
* со плаќања за извршените мерки, активноси и здравствени услуги од програмите од член 16 од Законот за здравствената заштита,
* со плаќања на здравствени услуги од здравствената дејност на пациенти кои услугите ги плаќаат со лични средства,
* со учество со лични средства на осигурените лица за здравствените услуги опфатени со задолжителното здравствено осигурување, односно со доплати за повисок стандард за здравствени услуги, согласно со прописите од областа на здравствното осигурување,
* од средствата на осигурителните друштва кои вршат доброволно дополнително здравствено осигурување,
* од средствата на основачот наменети за инвестиции и други работи,
* од донации и подароци и
* од други извори, под услови утврдени со закон.

Специјализираната болница самостојно управува со имотот и ги користи стварите, финансиските средства и другите материјални права потребни за вршење на дејноста, согласно закон.

**Член 49**

Доколку Специјализираната болница престане со работа, имотот, средствата и приходите што остануваат по исполнувањето на обврските му припагаат на oсновачот.

**XV. ЗДРАВСТВЕНА ЗАШТИТА ВО ВОНРЕДНИ УСЛОВИ,**

**КРИЗНИ СОСТОЈБИ И ВО УСЛОВИ НА ШТРАЈК**

**Член 50**

Специјализираната болница е должна да изготви планови за заштита при кризни и вонредни случаи и околности.

Специјализираната болница во согласност со Министерството за здравство е должна во општите акти, во согласност со закон, да ги утврди своите задачи за обезбедување на здравствена заштита во вонредни услови и кризни состојби (природни и други тешки несреки и вонредни состојби).

Специјализираната болница е должна да обезбеди средства за резерва на лекови и санитетски материјални средства, кадри и други потреби за работа во условите од став 1 на овој член.

**Член 51**

Во вонредни услови и кризни состојби Специјализираната болница е должна да ја приспособи својата организација на работа, да превзема мерки за непречена работа и за остранување на последиците од таквата состојба.

При планирање и вршење на работите во вонредни услови Специјализираната болница соработува со припадниците на Центарот за управување со кризи и Дирекцијата за заштита и спасување, Црвениот крст на Македонија и други субјекти.

**Член 52**

Вработените во Специјализираната болница правото на штајк можат да го остварат под услови да не се доведува во опасност животот и здравјето на граѓаните кои бараат здравствена заштита.

Во понатамошната постапка во случај на штрајк ќе се применуваат во целост прописите од оваа област.

**Член 53**

Заради отстранување на штетните последици кои можат да настанат од неукажување на здравствени услуги за време на штрајк, директорот е должен да обезбеди итна медицинска помош и минимална функција на сите организациони делови во процесот на работата.

Врз основа на превземените мерки од став 1 на овој член вработените се должни да постапуват по соодветните наредби.

Одлуките донесени врз основа на став 1 на овој член траат до престанувањето на условите кои довеле до нивно воведување.

Доколку вработените не постапат согласно став на овој член директорот е должен да го обезбеди остварувањето на работниот процес со заменување на соодветни профили на вработените.

Вработените од став 2 на овој член кои не ги извршуваат работните обврски вршат потешка повреда на работната дисциплина која претставува основ за престанок на работниот однос.

**XVI. ЈАВНОСТ ВО РАБОТАТА И ИНФОРМИРАЊЕ**

**Член 54**

Работата на Специјализираната болница е јавна.

Јавноста во работата на Специјализираната болница се обезбедува преку:

* присуство на претставниците на средствата за јавно информирање на седниците на управниот одбор по претходно добиено одобрение,
* со издавање соопштенија за работата или /и информативен билтен на Специјализираната болница,
* овозможување на контакти на претставници на медиумите со директорот на Специјализираната болница или по негово овластување со стручни лица од соодветна област вработени во Специјализираната болница и
* информирање и на друг начин во согласност со закон, овој статут и другите општи акти на Специјализираната болница.

**Член 55**

Јавноста во работата на Специјализираната болница се обезбедува и преку објавување во средствата за јавно информирање или на интернет на следните податоци:

* назив и адреса на Специјализираната болница,
* вид на здравствената дејност која ја врши Специјализираната болница во рамките на мрежата,
* ниво на здравствена заштита, дејност и специјалност,
* обученост и квалификации на здравствените работници,
* работно време на Специјализираната болница,
* ценовник на здравствени услуги и
* лого, односно заштитен знак на Специјализираната болница.

Податоците од став 1 на овој член се објавуваат согласно дозволата за работа на Специјализираната болница.

**Член 56**

Информирањето на вработените во Специјализираната болница за поважните прашања од работата на Специјализираната болница се врши преку огласна табла и/или на друг начин утврден со закон.

**XVII. ПОСТАПКА ЗА ДОНЕСУВАЊЕ НА СТАТУТОТ И НА ДРУГИ ОПШИ АКТИ**

**Член 57**

Иницијатива за покренување на постапка за донесување на статутот и на другите општи акти на Специјализираната болница како и нивно изменување и дополнување можат да поднесат управниот одбор, директорот и стручниот колегиум на Специјализираната болница.

Иницијативата се поднесува до управниот одбор на Специјализираната болница.

**Член 58**

Статутот и општите акти на Специјализираната болница ги изготвува посебна комисија составена од три члена со еднаков број на заменици која ја формира Управниот одбор.

Комисијата од став 1 на овој член го утврдува предлогот на статутот и другите општи акти и ги доставува до стручниот колегиум на разгледување.

Утврдениот текст на статутот и на другите општи акти, согласно мислењето од стручниот колегиум, комисијата од став 1 на овој член го доставува до управниот одбор.

Општите акти на Специјализираната болница ги донесува управниот одбор со мнозинство на гласови од вкупниот број на членови, а статутот и другите акти од јавен интерес, ги донесува Управниот одбор со мнозинство на гласови и од претставниците на основачот.

Општите акти се објавуваат на огласната табла на Специјализираната болница и/или на друг начин утврден со закон.

Изменување и дополнување на статут и на другите општи акти, се врши на начин и постапка предвидена за донесување на статутот и општите акти на Специјализираната болница.

Статутот се доставува до Министерството за здравство за добивање на согласност по неговото донесување од управниот одбор на Специјализираната болница.

Толкување на одредбите од овој статут и општите акти дава Управниот одбор на Специјализираната болница.

**Член 59**

За уредување на прашањата од значење за работата на Специјализираната болница се донесуваат општи акти кои се однесуваат на:

* правата, обврските и одговорностите на вработените во Специјализираната болница,
* внатрешната организација на Специјализираната болница и систематизацијата на работните места,
* стручното оспособување и усовршување на вработените,
* начинот на користењето и одржувањето на медицинската опрема,
* начинот и содржината на спроведувањето на внатрешниот надзор над стручната работа на здравствените работници и здравствените соработници,
* начинот и постапката за прием на пациентите - корисници при укажување на здравствената заштита,
* безбедноста и здравје при работа,
* здравствената заштита во вонредни услови, кризни состојби и во услови на штрајк,
* деловната и професионалната тајна и
* други општи акти утврдени со закон и колективен договор.

**Член 60**

Здравствена установа, зависно од дејноста што ја врши, е должна со општ акт особено да ги уреди следниве прашања: организацијата и начинот на укажување на итната медицинска помош, негата на болните и домашното лекување и видот и начинот на користење на работната и заштитната облека на здравствените и другите работници.

**XVIII. ПРЕОДНИ И ЗАВРШНИ ОДРЕДБИ**

**Член 61**

Во рок од шест месеци од денот на влегувањето во сила на овој статут ќе се донесат сите општи акти на Специјализираната болница.

Општите акти влегуваат во сила осмиот ден од денот на објавувањето на огласната табла на Специјализираната болница.

**Член 62**

Специјализираната болница е регистрирана во Централниот регистар на Република Македонија со деловоден бр.\_\_\_\_\_\_\_\_\_\_\_\_\_\_\_\_\_\_\_\_\_\_\_ , врз основа на решение \_\_\_\_\_\_\_\_.

**Член 63**

Со денот на влегувањето во сила на овој Статут престанува да важи Статутот на Специјализираната болница бр.\_\_\_\_\_\_\_\_\_\_ од \_\_\_\_\_\_\_\_\_.

**Член 64**

Овој статут влегува во сила осмиот ден од денот на објавувањето на огласната табла на Специјализираната болница, а ќе се објави по добивањето на согласност од Министерството за здравство.

Број \_\_\_\_\_\_\_

Дата \_\_\_\_\_\_\_\_\_\_

**ЈЗУ СПЕЦИЈАЛИЗИРАНА БОЛНИЦА**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**УПРАВЕН ОДБОР**

**Претседател**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**/име и презиме/**